Presentat el XI Torneig Futbol Base Fideuà de Gandia
12 abril 2019

## Presentat el XI Torneig Futbol Base Fideuà de Gandia12 abril 2019Última actualització: 14 juliol 2025

![](../gestion/img/CW_00095.JPG)  
  

La regidora delegada d'Esports, Lydia Morant, acompanyada pel secretari del Club de Futbol Base Gandia, Ximo Martí; el coordinador de futbol 11 del club, Miguel Marzal; i el president de l'Associació Gastronòmica Fideuà de Gandia, Avelino Alfaro; han presentat la XI edició del Torneig de Pasqua Fideuà de Gandia que se celebrarà els dies 18, 19 i 20 d'abril a les instal·lacions dels camps de futbol de Roís de Corella.

El torneig comptarà enguany amb la participació de 66 equips representant a 23 clubs de diferents ciutats del país, on destaca la participació del València CF i l'ADYC Pinto, a més d'altres escoles rellevants de la comunitat com són la del Dénia, el San José o La Nucia, entre d'altres.

Un campionat que abasta des d'equips querubins fins alevins i que acapararà un total de 160 partits amb l'assistència de 800 jugadors de 4 a 12 anys. S'espera la presència de més de 3.000 espectadors entre familiars i aficionats, segons ha informat l'organització.

**Lydia Morant** ha agraït al CF Base Gandia seua tasca diària de foment de l'esport base. "_Amb el seu treball promocionen l'esport base, fomentant els valors de la companyonia, l'esforç i el treball en equip. Convidem a tota la ciutadania a què s'acoste durant aquests dies a gaudir del futbol_", ha afegit Lydia Morant.

**Avelino Alfaro** va voler destacar durant la seua compareixença que "_estem molt contents que el torneig porte el nom de la Fideuà de Gandia perquè permet unir l'esport, la gastronomia i el turisme. Agraïm que ens hagen donat l'oportunitat d'involucrar-nos en el projecte_".

Per la seua banda, **Miguel Marzal** va agrair el suport del consistori que possibilita l'organització del torneig i va destacar la col·laboració d'Avelino Alfaro i l'Associació Fideuà de Gandia. "_Des de fa dos anys hem incorporat al concepte d'un torneig esportiu un al·licient gastronòmic com és la fideuà i alhora promocionem Gandia_".